### UZZIŅA

### Rīgā

 06.06.2013.

Dzīvokļu īpašnieku biedrībai „Z”

Par uzziņas sniegšanu

Valsts ieņēmumu dienests ir izskatījis Dzīvokļu īpašnieku biedrības „Z”, reģ. Nr.(…) (turpmāk − Iesniedzējs), 2013.gada 14.maija iesniegumu par uzziņas sniegšanu (turpmāk – iesniegums) un sniedz šādu uzziņu.

Iesniedzējs iesniegumā sniedz šādu faktu aprakstu.

Saskaņā ar Biedrību un nodibinājumu likumu un Iesniedzēja statūtiem biedrības izpildinstitūcija ir valdes priekšsēdētājs un valdes locekļi, kuri ievēlēti biedrības biedru sapulcē uz diviem gadiem un reģistrēti LR Uzņēmumu Reģistrā (Biedrību un nodibinājumu reģistrā). Biedrības valde pilda savus pienākumus saskaņā ar Iesniedzēja statūtiem un atlīdzības izmaksu saņem reizi gadā. Lēmumu par valdes locekļu atlīdzību pieņem biedru sapulce, kurai saskaņā ar statūtiem ir tiesības akceptēt vai neakceptēt atalgojuma izmaksu valdes locekļiem.

Saskaņā ar likuma „Par valsts sociālo apdrošināšanu” 14.panta pirmās daļas nosacījumiem, Iesniedzēja valdes loceklis, ar kuru nav noslēgts darba līgums un kuram nav faktiski noteikts atalgojums, nav atzīstams par darba ņēmēju šī likuma izpratnē.

Iesniedzējs ir brīvprātīga dzīvokļu īpašnieku apvienība, kura nav komercsabiedrība un pēc statūtu noteikumiem ir bezpeļņas organizācija.

Par izmaksāto atlīdzību tiek maksāts iedzīvotāju ienākuma nodoklis un tiek norādīts, ienākuma veida kods 1018 „Ienākumi no pienākumu pildīšanas padomē vai valdē”.

Iesniedzējs lūdz paskaidrot, vai, ja valdes loceklim tiek izmaksāta atlīdzība, ir jāveic valsts sociālās apdrošināšanas obligātās iemaksas.

Valsts ieņēmumu dienests, izvērtējot iesniegumā ietverto faktu aprakstu un no minētajiem faktiem izrietošu konkrētu jautājumu, sniedz šādu uzziņu.

Likuma „Par valsts sociālo apdrošināšanu” 1.panta 2.punkta „c” apakšpunktā ir noteikts, ka darba ņēmējs ir Saeimas deputāts, pašvaldības deputāts, Ministru kabineta loceklis, komercsabiedrības valdes, padomes loceklis, prokūrists, kontrolieris, Valsts probācijas dienesta brīvprātīgais probācijas darbinieks, arī cita persona, kura ieņem amatu, kas dod tiesības uz atlīdzību, ja atlīdzība ir faktiski noteikta.

Saskaņā ar likuma „Par valsts sociālo apdrošināšanu” 14.panta divpadsmito daļu Saeimas deputātam, pašvaldības deputātam, Ministru kabineta loceklim, komercsabiedrības valdes loceklim, padomes loceklim, prokūristam, kontrolierim, Valsts probācijas dienesta brīvprātīgajam probācijas darbiniekam, kā arī citām personām, kuras ieņem amatu, kas dod tiesības uz atlīdzību, obligāto iemaksu objekts ir noteiktā atlīdzība.

Atbilstoši Biedrību un nodibinājumu likuma 42.panta pirmajai un otrajai daļai valde vada un pārstāv biedrību, valdē var būt viens loceklis vai vairāki locekļi.

Biedrību un nodibinājumu likuma 43.panta pirmā un otrā daļa nosaka, ka valde pārzina un vada biedrības lietas. Tā pārvalda biedrības mantu un rīkojas ar tās līdzekļiem atbilstoši likumiem, statūtiem, biedru sapulces vai citu institūciju lēmumiem. Valde organizē biedrības grāmatvedības uzskaiti saskaņā ar normatīvajiem aktiem un veic citus pienākumus saskaņā ar statūtos noteikto kompetenci.

Saskaņā ar Biedrību un nodibinājumu likuma 47.panta pirmo daļu valdes loceklis pilda savus pienākumus bez atlīdzības, ja statūtos nav noteikts citādi, turklāt minētā panta otrajā daļā ir noteikts, ka, ja statūtos paredzētas valdes locekļa tiesības saņemt atlīdzību, tās apmēru un izmaksas kārtību nosaka ar biedru sapulces lēmumu, ja statūtos nav noteikts citādi.

Atbildot uz Iesniedzēja uzdoto jautājumu paskaidrojam, ka atbilstoši iesniegumā norādītajai tiesiskajai situācijai, saskaņā ar Iesniedzēja statūtiem valdes locekļiem ir noteikta atlīdzība par pienākumu pildīšanu, tādējādi secināms, ka atbilstoši likuma „Par valsts sociālo apdrošināšanu” 14.panta divpadsmitajai daļai valsts sociālās apdrošināšanas obligāto iemaksu objekts ir ar biedru sapulces lēmumu valdes locekļiem noteiktais atalgojums, no kura ir jāveic valsts sociālās apdrošināšanas obligātās iemaksas.

Sniedzot uzziņu, tika izmantotas šādas tiesību normas: likuma „Par valsts sociālo apdrošināšanu” 1.panta 2.punkta „c” apakšpunkts, 14.panta divpadsmitā daļa; Biedrību un nodibinājumu likuma 42.panta pirmā un otrā daļa, 43.panta pirmā un otrā daļa, 47.panta pirmā un otrā daļa.

Atbilstoši Administratīvā procesa likuma 101.panta ceturtajai daļai uzziņu var apstrīdēt augstākā iestādē. Ja augstākas iestādes nav vai tā ir Ministru kabinets, tad uzziņa nav apstrīdama. Tā nav pārsūdzama tiesā. Saskaņā ar Administratīvā procesa likuma 1.panta otro daļu augstāka iestāde ir tiesību subjekts, tā struktūrvienība vai amatpersona, kas hierarhiskā kārtībā var dot rīkojumu iestādei vai atcelt tās lēmumu. Ņemot vērā to, ka Valsts ieņēmumu dienestam attiecībā uz uzziņu apstrīdēšanu nav augstākas iestādes, šī uzziņa nav apstrīdama un pārsūdzama.

Ģenerāldirektora p.i T.Kravalis